Gimi Levakovic er torsdag ved Retten i Næstved dømt til udvisning af Danmark. Derudover er han idømt et år og tre måneders fængsel for dødstrusler og for at være i besiddelse af en skarpladt pistol.

Dommeren fandt, at 46-årige Gimi Levakovics fortid spiller en afgørende rolle.

»Vi har lagt vægt på, at han har en fortid med flere tilfælde af grov vold, og vi mener på den baggrund, at der er risiko for, at han vil fortsætte i sit kriminelle virke,« sagde dommer Christian Ankerstjerne ifølge eb.dk.

Gimi Levakovics ankede på stedet dommen via sin forsvarer Bjørn Elmquist. Levakovic har siddet varetægtsfængslet siden 2. maj i år, og han skal forblive bag tremmer, mens der tages stilling til ankespørgsmålet.

Gimi Levakovic blev anholdt 1. maj i år på en adresse i Korsør, efter han ifølge bt.dk var kommet i skænderi med flere andre romaer. Han havde ifølge politiets tiltale truet to kvinder med at skyde dem.

Da politiet kort efter ransagede et værelse, som den 46-årige kroat havde lånt, fandt man ifølge bt.dk en Walther P38-pistol med to magasiner med hver otte patroner. Samtidig fandt man et kontantbeløb på godt 22.500 kroner, som straks blev beslaglagt på grund af skattegæld.

46-årige Gimi Levakovic er overhoved for den stærkt kriminelle Levakovic-familie, der omkring årsskiftet for alvor blev berømt og berygtet, da de lod sig portrættere i to dokumentarprogrammer på TV 2. I TV-portrættet kaldes Levakovic for »sigøjnerboss«, fordi familien er romaer.

Familiens medlemmer er blandt andet dømt for vold, voldtægt og utallige tricktyverier. Familien kom til Danmark i 1972 og har for de flestes vedkommende levet på overførselsindkomst.

Tidligere er tre medlemmer af Levakovic-familien ifølge bt.dk blevet dømt til udvisning til Kroatien for bestandigt efter at være blevet dømt for grove hjemmerøverier i Danmark.

Desuden er et fjerde medlem af familien for nylig blevet udvist i 12 år efter at have kørt vanvidskørsel i Københavns gader i en rus af hash og heroin.